निज संवाददाता।। नवी मुंबई अपने साथी के साथ बाइक पर आकर पलक झपकते ही महिला के गले से चेन छीनकर भाग जाने वाले एक शातिर चेन-स्नैचर को नवी मुंबई की क्राइम ब्रांच ने गिरफ्तार किया है। गिरफ्तार आरोपी विश्वास भगवान म्हसकर को कोर्ट ने 11 जुलाई तक पुलिस हिरासत में भेजा है। उसका साथी शत्रुघ्न सुदामा भोपी फरार है।कई महीनों से नवी मुंबई में चेन स्नैचिंग की बढ़ी घटनाओं से पब्लिक में दहशत है। नवनियुक्त पुलिस उपायुक्त श्रीकांत पाठक ने शातिर चेन-स्नैचरों को पकड़ने की योजना बनाई। गुप्त जानकारी के आधार पर क्राइम ब्रांच यूनिट-2 के पुलिस निरीक्षक सदानंद बेलसरे के नेतृत्व में कलंबोली परिसर के शिरवली व चिंधरण क्षेत्र में जाल बिछाया। कई दिनों के इंतजार के बाद 3 जुलाई को शिरवली चौक पर म्हसकर पकड़ा गया। उसने अपने साथी शत्रुघ्न भोपी के साथ चेन स्नैचिंग की 23 वारदातों की बात कबूली। उसके पास से 6 मंगलसूत्र, 7 सोने की चेन बरामद की गई। करीब 300 ग्राम वजन वाले इन गहनों की कीमत करीब 5 लाख 62 हजार रुपये है। पुलिस उपायुक्त ने बताया कि इस गिरफ्तारी से पहले विश्वास म्हसकर पर 5 व उसके साथी शत्रुघ्न भोपी पर 4 चेन-स्नैचिंग के मामले दर्ज हैं।